અયોધ્યા મુદ્દે ઔવૈસી-ગિરીરાજ સિંહ આમને-સામને
બુધવાર, એપ્રિલ 24 2019, 23:22 Hrs(IST)
નવગુજરાત સમય | Publish Date: Oct 29 2018 1:48PM
અયોધ્યામાં રામ મંદિર-બાબરી મસ્જિદ વિવાદમાં સુપ્રીમ કોર્ટના ચીફ જસ્ટિસ રંજન ગોગોઈ, જસ્ટિસ એસ કે કૌલ અને જસ્ટિસ કે એમ જોસેફની બેન્ચે સુનાવણી શરૂ કર્યા વગર જ જણાવી દીધુ છે કે આ કેસની સુનાવણી જાન્યુઆરી મહિનામાં થશે. ત્યાંજ નેતાઓએ આ મામલે નિવેદનો વહેતા કરવાનું શરૂ કરી દીધું છે. કેન્દ્રીય મંત્રી અને ભાજપના વરિષ્ઠ નેતા ગિરિરાજ સિંહે સોમવારે જણાવ્યું હતું કે, હવે હિંદુઓની ધીરજ તૂટી રહી છે, મને ભય છે કે હવે હિંદુઓની ધીરજ તૂટશે તો શું થશે.
તો બીજી તરફ સુપ્રીમ કોર્ટના આજના ચુકાદા બાદ એ.આઈ.એમ.આઈ.એ.ના પ્રમુખ અસદુદ્દીન ઓવૈસીએ મોદી સરકારને વટહુકમ લાવવાનો પડકાર ફેંક્યો છે. ઓવૈસીએ કહ્યું કે, '56 ઈંચની છાતી છે, તો અયોધ્યા મુદ્દે વટહુકમ લાવી દેખાડે સરકાર.'
ઓવૈસીએ મીડિયા સાથેની વાતચીતમાં કહ્યું કે, કોર્ટ શરુઆતથી જ કહી રહી છે કે આ ટાઈટલ સૂટ છે. હવે જ્યારે ચીફ જસ્ટિસની બેન્ચે કહી દીધું છે કે જાન્યુઆરીમાં આગામી સુનાવણી થશે, તો પછી કોઈ પ્રકારના પ્રશ્ન પેદા થવા જોઈએ નહીં.
ઓવૈસીએ કહ્યું કે, વડાપ્રધાન નરેન્દ્ર મોદીએ ગિરિરાજસિંહને એટોર્ની જનરલ બનાવી દેવા જોઈએ અને એ ચીફ જસ્ટિસ સામે કહેશે કે હિન્દુઓની ધીરજ ખૂટી રહી છે. પછી ઓવૈસીએ ઉમેર્યુ કે, વટહુકમના નામ પર ભાજપ કયાં સુધી ડરાવશે. જો 56 ઈંચની છાતી છે, તો સરકાર અધ્યાદેશ લાવી દેખાડે.